ASK วิ่ง 4% ลุ้นกำไร Q3 ทะลุ 300 ลบ. รับสินเชื่อโตแกร่ง-คุมต้นทุนเด่น โบรกฯชูเป้า 55 บ.
ASK บวก 4% โบรกฯแนะ “ซื้อ” ชูเป้า 55 บ. คาดกำไรไตรมาส 3 โต 30% จากงวดเดียวกันของปีก่อน แตะ 301 ลบ. จากสินเชื่อโตแกร่งและการควบคุมค่าใช้จ่ายในการดำเนินงานที่ดี
14 ต.ค. 2564

ผู้สื่อข่าวรายงานว่าวันนี้ (14 ต.ค. 2564) ราคาหุ้น บริษัท เอเซียเสริมกิจลีสซิ่ง จำกัด (มหาชน) หรือ ASK ณ เวลา 10:11 น. อยู่ที่ระดับ 37.00 บาท เพิ่มขึ้น 1.50 บาท หรือ 4.23% โดยทำจุดสูงสุดที่ 37.25 บาท และทำจุดต่ำสุดที่ 36.25 บาท ด้วยมูลค่าการซื้อขาย 58.65 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (14 ต.ค. 2564) โดยคาดกำไรไตรมาส 3/2564 ที่ 301 ล้านบาท เพิ่มขึ้น 30% จากงวดเดียวกันของปีก่อน และเพิ่มขึ้น 12% จากไตรมาสก่อน จากการเติบโตของสินเชื่อที่แข็งแกร่งและการควบคุมค่าใช้จ่ายในการดำเนินงานที่ดี ซึ่งสามารถชดเชยต้นทุนสินเชื่อที่เพิ่มขึ้นได้ และคาดว่ากำไรของบริษัทจะเติบโตจากไตรมาสก่อนทุกไตรมาส ถึงไตรมาส 4/2565 ในขณะที่ค่า PE ปี 2565 เทรดเพียง 12 เท่า ทั้งนี้แนะนำ “ซื้อ” ราคาเป้าหมาย 55 บาท
 